Komisjoni määrus (EMÜ) nr 1915/83,

13. juuli 1983,

teatavate raamatupidamist käsitlevate üksikasjalike rakenduseeskirjade kohta põllumajandustootjate tulude kindlaksmääramiseks

EUROOPA ÜHENDUSTE KOMISJON,

võttes arvesse Euroopa Majandusühenduse asutamislepingut,

võttes arvesse nõukogu 15. juuni 1965. aasta määrust nr 79/65/EMÜ, millega luuakse Euroopa Majandusühenduse põllumajandustootjate tulusid ja majandustegevust käsitlevate põllumajandusliku raamatupidamise andmete kogumise võrgustik, [1] viimati muudetud määrusega (EMÜ) nr 2143/81, [2] eriti selle artikleid 6 ja 9,

ning arvestades, et:

komisjoni määrust nr 184/66/EMÜ, [3] viimati muudetud määrusega (EMÜ) nr 1860/82, [4] tuleks kohandada praegusele olukorrale, milles andmesidevõrk toimib;

liikmesriigi määratud pädevate asutuste ja haldusasutuste alla mittekuuluvate raamatupidamisbüroode vahel tuleb sõlmida leping, mille alusel raamatupidamisbüroo kohustub täitma oma ülesandeid ühenduse eeskirjade kohaselt; kõnealune leping peaks sisaldama asjaomastele ühenduse eeskirjadele viitavaid sätteid;

tagamaks, et andmesidevõrgu tulemused esitatakse igal aastal mõistliku aja jooksul pärast kuupäeva, mil esimesed põllumajandusaruanded edastatakse komisjonile, tuleks piirata ajavahemikku, mil aruandeaasta võib lõppeda;

põllumajandusaruannete edastamistähtaeg peab võimaldama raamatupidamisbüroodel, kontaktasutustel ja komisjonil oma ülesandeid täita;

põllumajandusaruannete edastamistähtaeg tuleks arvutada alates selle aruandeaasta lõpust, mida need käsitlevad;

põllumajandusaruanne on nõuetekohaselt koostatud, kui see sisaldab tõepäraseid andmeid, mis on kirjendatud ja esitatud kooskõlas komisjoni 23. septembri 1977. aasta määrusega (EMÜ) nr 2237/77 põllumajandustootjate tulude kindlaksmääramiseks kasutatava põllumajandusaruande vormi kohta, [5] viimati muudetud määrusega (EMÜ) nr 3272/82; [6]

komisjon peab nõuetekohaselt koostatud ja ettenähtud tähtaja jooksul edastatud põllumajandusaruannete eest maksma kindlasummalist tasu;

kulude üldise suurenemise ja selle mõju tõttu põllumajandusaruande koostamiskuludele tuleks see tasu korrapäraselt üle vaadata;

kindlasummalise tasu maksmisega kaasnevate finantstoimingute õigeaegse tegemise tagamiseks tuleks ette näha ettemaksu maksmine;

määrus nr 184/66/EMÜ tuleks tunnistada alates 1984. aruandeaasta algusest kehtetuks ja uusi sätteid tuleks kohaldada sama aruandeaasta algusest;

ühenduse põllumajandusliku raamatupidamise andmesidevõrgu komitee ei ole esitanud arvamust oma esimehe määratud tähtaja jooksul,

ON VASTU VÕTNUD KÄESOLEVA MÄÄRUSE:

Artikkel 1

Määruse nr 79/65/EMÜ artikli 9 lõikes 1 nimetatud leping sisaldab vähemalt lisas sätestatud tingimusi.

Artikkel 2

Määruse (EMÜ) nr 2237/77 II lisa I punkti alapunktis a nimetatud 12 järjestikusest kuust koosnev aruandeaasta lõpeb ajavahemikul 31. detsember — 30. juuni kaasa arvatud.

Artikkel 3

Pärast määruse (EMÜ) nr 2237/77 III lisas nõutud kujul esitatud põllumajandusaruannete sisu kontrollimist edastab kontaktasutus kõik aruanded konfidentsiaalselt komisjonile hiljemalt üheksa kuu jooksul pärast selle aruandeaasta lõppu, mida need käsitlevad.

Kui kõnealune üheksa kuu pikkune tähtaeg võimaldab kontaktasutusel edastada kõik põllumajandusaruanded, mille eest ta vastutab, pärast raamatupidamisaasta lõpule järgnevat 31. detsembrit, edastab kontaktasutus 15. ja 31. detsembri vahel komisjonile kõik tema valduses olevad nõuetekohaselt koostatud põllumajandusaruanded; ülejäänud põllumajandusaruanded edastatakse komisjonile ettenähtud tähtaja jooksul hiljem.

Artikkel 4

Põllumajandusaruannet on nõuetekohaselt koostatud, kui:

- selle sisu on tõepärane ja

- selles sisalduvad raamatupidamisandmed on kirjendatud ja esitatud kooskõlas määruse (EMÜ) nr 2237/77 sätetega.

Artikkel 5

1. Komisjon maksab asjaomasele liikmesriigile kindlasummalist tasu iga nõuetekohaselt koostatud põllumajandusaruande eest, mis on talle edastatud artiklis 3 sätestatud tähtaja jooksul.

2. Kindlasummaline tasu makstakse kahes osas:

- iga liimesriigi aruandeaasta alguses tehakse 50 %le tasust vastav ettemaks vastavalt komisjoni määruse (EMÜ) nr 1859/82 [7] I lisas sätestatud aruandvate tootjate arvule,

- ülejäänud osa, mis arvutatakse nii, et tasu korrutatakse nõuetekohaselt koostatud ja komisjonile edastatud põllumajandusaruannete arvuga ning lahutatakse eespool nimetatud ettemaks, makstakse kuue kuu jooksul alates põllumajandusaruannete laekumisest komisjonile.

3. Kindlasummalise tasu suurus määratakse määruse nr 79/65/EMÜ artiklis 19 sätestatud korras.

Artikkel 6

Käesolev määrus jõustub järgmisel päeval pärast selle avaldamist Euroopa Ühenduste Teatajas.

Käesolevat määrust kohaldatakse alates 1984. aruandeaasta algusest.

Käesolevaga tunnistatakse kehtetuks määrus nr 184/66/EMÜ. Seda kohaldatakse kuni 1983. aruandeaasta lõpuni.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 13. juuli 1983

Komisjoni nimel

komisjoni liige

Poul Dalsager

[1] EÜT 109, 23.6.1965, lk 1859/65.

[2] EÜT L 210, 30.7.1981, lk 1.

[3] EÜT 213, 23.11.1966, lk 3637/66.

[4] EÜT L 205, 13.7.1982, lk 10.

[5] EÜT L 263, 17.10.1977, lk 1.

[6] EÜT L 347, 7.12.1982, lk 10.

[7] EÜT L 205, 13.7.1982, lk 5.

--------------------------------------------------

LISA

Määruse nr 79/65/EMÜ artiklis 9 nimetatud lepingu tingimused

Liikmesriigi määratud pädeva asutuse ja haldusasutuste alla mittekuuluvate, määruse nr 79/65/EMÜ sätete kohaselt valitud raamatupidamisbüroode vahel sõlmitavad lepingud sisaldavad vähemalt järgmisi otseselt nimetatud tingimusi:

- raamatupidamisbüroo kohustub koostama põllumajandusaruanded kooskõlas ühenduse eeskirjadega,

- raamatupidamisbüroo kohustub edastama põllumajandusaruanded ühenduse eeskirjade järgimist võimaldava tähtaja jooksul,

- raamatupidamisbüroo kohustub andma kontaktasutusele kogu teabe, mida viimane võib taotleda seoses oma kohustuste täitmisega,

- raamatupidamisbüroo kohustub mitte avaldama raamatupidamise üksikandmeid ega teisi üksikandmeid, mis ta on saanud põllumajandusliku raamatupidamise andmesidevõrguga seotud ülesannete täitmisel või seoses nende täitmisega, ning ta kohustub tagama samade kohustuste täitmist selliste ülesannete täitmisega tegelevatelt isikutelt ning võtab selleks kõik vajalikud meetmed.

--------------------------------------------------